b"\n_START_ARTICLE_\nRolandstatuen\n_START_PARAGRAPH_\nRolandstatuen er en statue p\xc3\xa5 markedspladsen foran r\xc3\xa5dhuset i Bremen i Tyskland. Rolandstatuen har front imod Bremens domkirke._NEWLINE_Statuen forestiller Grev Roland og er rejst i 1404. Grev Roland var ridder hos Karl den Store og d\xc3\xb8de i hans tjeneste. Roland opfattes som byens beskytter, og statuen viser b\xc3\xa5de hans skjold og hans legendariske sv\xc3\xa6rd, Durendal._NEWLINE_Den opretst\xc3\xa5ende Roland er 5,47 meter h\xc3\xb8j og st\xc3\xa5r p\xc3\xa5 en 60 cm h\xc3\xb8j sokkel. En stabiliserende konstruktion er en del af statuen og har form som en baldakin. Det giver en samlet h\xc3\xb8jde p\xc3\xa5 10,21 meter. Statuen er af sandsten og lavet p\xc3\xa5 bestilling af bystyret som erstatning for en tr\xc3\xa6statue, som blev br\xc3\xa6ndt i 1366 efter Bremens \xc3\xa6rkebiskops ordre._NEWLINE_Der findes rolandstatuer i mange af de byer, som var med i det Tysk-Romerske Kejserd\xc3\xb8mme, idet grev Roland blev betragtet som byernes, markedernes og handelslivets beskytter. Rolandstatuen i Bremen menes at v\xc3\xa6re den \xc3\xa6ldste af dem._NEWLINE_I juli 2004 blev statuen og Bremens r\xc3\xa5dhus optaget p\xc3\xa5 UNESCO's Verdensarvsliste.\n_START_SECTION_\nLegenden\n_START_PARAGRAPH_\nIf\xc3\xb8lge en gammel legende vil Bremen forblive fri og uafh\xc3\xa6ngig s\xc3\xa5 l\xc3\xa6nge Rolandstatuen st\xc3\xa5r og v\xc3\xa5ger over byen. Af den grund \xe2\x80\x93 siger legenden \xe2\x80\x93 er der en reserve-statue gemt i k\xc3\xa6ldrene under r\xc3\xa5dhuset, som hurtigt kan rejses, hvis den nuv\xc3\xa6rende skulle g\xc3\xa5 til.\n_START_SECTION_\nUnder krigen\n_START_PARAGRAPH_\nUnder 2. Verdenskrig blev 80-90\xc2\xa0% af bygninger og andet i den indre by og p\xc3\xa5 markedspladsen foran r\xc3\xa5dhuset i Bremen \xc3\xb8delagt af de allieredes bombardementer. Byens indbyggere havde dog v\xc3\xa6ret s\xc3\xa5 forudseende, at de tidligt i krigen havde d\xc3\xa6kket statuen fuldst\xc3\xa6ndigt med sands\xc3\xa6kke og derefter st\xc3\xb8bt en beskyttende skal udenom. Da krigen var slut og beton og sands\xc3\xa6kke var fjernet stod Rolandstatuen ubeskadiget i ensom majest\xc3\xa6t foran ruindyngerne. Kun statuen og det gamle r\xc3\xa5dhus var intakte efter krigen, alt andet var bombet."